महिलाओं को हॉर्मोन्स-कॉन्ट्रासेप्टिव पिल्स, पुरुषों को हैवी वर्कआउट से होता माइग्रेन; संबंधों में संतुष्टि से खत्म होगा सिरदर्द
Migraine Symptoms Explained; What are the 3 types of migraines? माइग्रेन की सिचुएशन अस्थाई होती है। दवा खाते ही सिरदर्द दूर हो जाता है। लेकिन ज्यादा दवा लेने पर मेडिकेशन ओवरडोज हेडेक भी होता है।
सिर जो तेरा चकराए या दिल डूबा जाए… माइग्रेन में कुछ कुछ ऐसा ही होता है। भारत में सिरदर्द हर दूसरे घर की परेशानी है। महिलाएं दर्द होते ही तुरंत सिर पर दुपट्‌टा बांध लेती हैं या कोई सिरदर्द की गोली निगल लेता है। लेकिन सिरदर्द आंसू और चीखें निकलने के बाद ही ठीक होता है।
अगर सिरदर्द हल्का है और सिर के दोनों तरफ है और कुछ घंटे बाद ठीक हो जाए तो समझ लें ये सिर्फ थकान है। लेकिन दर्द सिर के एक हिस्से में हो, लंबे समय तक बना रहे और महीने में कई बार हो तो यह माइग्रेन है। माइग्रेन का दर्द जब सताता है तो न काम करने और न ही बात करने की इच्छा होती है। रोशनी और हल्की सी आवाज भी बर्दाश्त नहीं होती।
माइग्रेन महिलाओं और पुरुषों, दोनों को होता है। लेकिन महिलाएं माइग्रेन की मरीज ज्यादा देखने को मिलती हैं। बॉलीवुड एक्टर शाहिद कपूर की पत्नी मीरा राजपूत, एक्ट्रेस अमृता राव और सुनील शेट्टी जैसे सेलिब्रिटीज ने सामने आकर माइग्रेन की बात की है क्योंकि वो भी इससे परेशान रहते हैं।
माइग्रेन क्यों होता है, क्या इसे जड़ से खत्म किया जा सकता है, ये समझना जरूरी है, क्योंकि माइग्रेन आज बड़ी समस्या बन गया है। दुनियाभर में 15% लोग माइग्रेन से प्रभावित हैं।
आगे बढ़ने से पहले पोल के जरिए बताइए कि आप माइग्रेन के बारे में क्या सोचते हैं?
माइग्रेन- एक न्यूरोलॉजिकल डिसऑर्डर, ठीक वजह आज तक पता नहीं
माइग्रेन एक न्यूरोलॉजिकल डिसऑर्डर है। हालांकि यह होता क्यों है, इसका कारण वैज्ञानिक अब तक नहीं समझ पाए हैं। कुछ लोग इसे हाॅर्मोन, वातावरण और खानपान से जोड़ते हैं। इस बीमारी का जिक्र पहली बार करीब 3200 साल पहले प्राचीन मिस्र में लिखे गए चिकित्सा से जुड़े दस्तावेज Ebers Papyrus में मिला। माइग्रेन यूनानी शब्द ἡμικρᾱνίᾱ से लिया गया। ἡμι का मतलब है आधा और κρᾱνίον यानी सिर। नाम से ही साफ होता है कि यह आधे सिर का दर्द है।
माइग्रेन की सिचुएशन अस्थाई होती है। दवा खाते ही सिरदर्द दूर हो जाता है। लेकिन ज्यादा दवा लेने पर मेडिकेशन ओवरडोज हेडेक भी होता है।
माइग्रेन की कई स्टेज होती हैं, ग्राफिक्स देखिए: 
महिलाओं में माइग्रेन के लिए हाॅर्मोन जिम्मेदार
क्लाउडनाइन हॉस्पिटल, गुरुग्राम में गायनाकोलॉजिस्ट डॉ. रितु सेठी ने बताया कि महिलाओं के शरीर में एस्ट्रोजन और प्रोजेस्टेरोन नाम के हॉर्मोंस होते हैं जो पीरियड्स और प्रेग्नेंसी को रेगुलेट करते हैं।
महिलाओं के शरीर में हॉर्मोंस का फ्लक्चुएशन होता रहता है। खासकर जब एस्ट्रोजन का फ्लक्चुएशन ज्यादा बढ़ता है तब महिलाओं को माइग्रेन के दर्द का अटैक होता है। इस वजह से महिलाओं को पुरुषों के मुकाबले माइग्रेन ज्यादा होता है। कई बार महिलाओं को माइग्रेन का दर्द इस हद तक सताता है कि रोते हुए उनकी चीखें तक निकल जाती हैं। उन्हें अपने आसपास के माहौल का भी होश नहीं रहता।
कुछ महिलाओं को पीरियड्स से पहले सिरदर्द शुरू हो जाता है। दरअसल, इस समय शरीर में एस्ट्रोजन का लेवल कम होने लगता है। लेकिन पीरियड्स खत्म होने के बाद माइग्रेन दूर हो जाता है। लड़कियों में माइग्रेन ज्यादातर 15 साल की उम्र यानी प्यूबर्टी के दौरान शुरू होता है।
ग्राफिक्स के जरिए जानें माइग्रेन के लक्षण: 
अगर पहले ही माइग्रेन की पहचान हो जाए तो इसके दर्द से बचा जा सकता है। ग्राफिक पढ़िए:
72% महिलाएं अपनी सेक्स लाइफ से संतुष्ट नहीं
मेडी एंजल्स (MediAngels) नाम की हेल्थकेयर कंपनी ने एक सर्वे किया। इसमें सामने आया कि भारत की 72% महिलाएं अपनी सेक्स लाइफ से संतुष्ट नहीं हैं। 12% ने कहा कि उन्होंने शादी के बाद भी कभी सेक्स नहीं किया। इसमें 20 से 65 साल की उम्र की महिलाओं ने हिस्सा लिया था।
इसके पीछे की कई वजहें थीं- घर का माहौल, पति का रवैया और प्रोफेशन। महिलाओं से कभी पूछा ही नहीं जाता कि वह संबंध बनाने से संतुष्ट हुईं या नहीं। परिवार के साथ रहते हुए कपल्स इस बारे में बात नहीं करते। पति खुद की संतुष्टि के बाद पत्नी पर ध्यान नहीं देता।
कई बार पति ऐसे प्रोफेशन में होता है जिसमें पत्नी उनसे दूर रहती है या आजकल कपल्स मॉर्निंग-नाइट शिफ्ट के चलते साथ समय बिता नहीं पाते। ये सारी बातें स्ट्रेस को बढ़ावा देती हैं और स्ट्रेस माइग्रेन का कारण बनता है।
70% महिलाओं को सेक्स के दौरान ऑर्गेज्म नहीं होता
ड्यूरेक्स इंडिया की रिपोर्ट के अनुसार भारत में 70% महिलाओं को सेक्स के दौरान ऑर्गेज्म नहीं होता। ऑर्गेज्म का होना माइग्रेन के लिए दवा का काम करता है लेकिन न होना उन्हें माइग्रेन की दिक्कत दे सकता है।
असोसिएशन ऑफ माइग्रेन डिसऑर्डर के अनुसार संबंध बनाने के दौरान एंडॉर्फिन नाम का हॉर्मोन निकलता है जो पेन रिलीफ का काम करता है। जब महिला को ऑर्गेज्म होता है तभी यह हॉर्मोन रिलीज होता है। ऑर्गेज्म ही उन्हें खुशी देता है और माइग्रेन को शरीर से दूर रखता है।
कई बार खाने की कुछ चीजें भी माइग्रेन को ट्रिगर करती हैं। ग्राफिक्स से जानिए: 
शादी में खटपट यानी माइग्रेन की दस्तक
अमेरिकन हेडेक सोसायटी ने सर्वे में पाया कि 5 में से 4 लोगों में माइग्रेन की वजह स्ट्रेस है। महिलाओं में माइग्रेन का कारण उनकी अनहैप्पी मैरिड लाइफ थी। कई रिसर्च में यह भी पाया गया कि अच्छी सेक्स लाइफ माइग्रेन को दूर रखती है। हेल्थलाइन में छपी रिपोर्ट के अनुसार 2013 में एक स्टडी हुई, जिसमें अमेरिका की 60% महिलाओं ने माना कि उनकी सेक्स लाइफ अच्छी होते ही माइग्रेन कम या खत्म हो गया।
अमेरिका के वेक फॉरेस्ट यूनिवर्सिटी स्कूल ऑफ मेडिसिन एंड कॉलेज की रिसर्च के अनुसार माइग्रेन उन लोगों में ज्यादा मिला जिनमें सेक्शुअल डिजायर ज्यादा है। दोनों का कनेक्शन सेरोटोनिन हाॅर्मोन से जोड़ा गया। सेरोटोनिन डिप्रेशन का भी कारण बनता है।
माइग्रेन ऑरा के साथ भी होता है। ग्राफिक्स देखें: 
कॉन्ट्रासेप्टिव पिल्स भी दे सकती हैं माइग्रेन 
एक्सपर्ट कहते हैं कि कॉन्ट्रासेप्टिव पिल्स में आर्टिफिशियल हाॅर्मोंस होते हैं। गर्भनिरोधक दवाएं माइग्रेन को बढ़ा सकती हैं। अगर किसी को माइग्रेन की दिक्कत रहती है तो उन महिलाओं को ये पिल्स नहीं खानी चाहिए। ये दवाएं हाॅर्मोंस को कम-ज्यादा करती हैं जिससे एस्ट्रोजन का लेवल भी घटता है। इससे सिरदर्द शुरू हो जाता है।
प्रेग्नेंसी की पहली तिमाही और डिलीवरी के बाद भी सिरदर्द
प्रेग्नेंसी की पहली तिमाही में अक्सर महिलाओं को माइग्रेन होता है, लेकिन बाद में अपने आप कम हो जाता है। वहीं, डिलीवरी होते ही जैसे महिला तनाव से घिर जाती हैं तो माइग्रेन शुरू हो जाता है। प्रेग्नेंसी में माइग्रेन हो तो बिना डॉक्टर की सलाह लिए दवाई नहीं लेनी चाहिए। ब्रेस्टफीडिंग के दौरान भी माइग्रेन की दवा लेने से बचना चाहिए।
कई स्थितियां माइग्रेन की वजह बन सकती हैं। ग्राफिक्स के जरिए देखिए: 
मेनोपॉज के बाद माइग्रेन छूमंतर
मेनोपॉज होने के आसपास महिलाओं के शरीर में हॉर्मोंस का स्तर बहुत उतार-चढ़ाव वाला रहता है। जिससे तेज सिरदर्द होता है लेकिन मेनोपॉज होने के बाद माइग्रेन अपने आप गायब हो जाता है।
मेडिकल प्रोफेशन से जुड़ी महिलाएं माइग्रेन की ज्यादा शिकार
ऑनलाइन डेटिंग ऐप 'एशले मेडिसन' ने एक सर्वे किया। ये सर्वे वैसे तो एक्स्ट्रा मैरिटल अफेयर पर था लेकिन इसमें यह भी सामने आया कि कई प्रोफेशन के लोग अपनी सेक्स लाइफ से खुश नहीं हैं। इसलिए वे दूसरे पार्टनर की तलाश कर रहे हैं। जिन्हें पार्टनर से संतुष्टि नहीं मिलती उनमें मेडिकल प्रोफेशन से जुड़ी महिलाएं ज्यादा रहीं। माइग्रेन की दिक्कत भी इस प्रोफेशन की महिलाओं में ज्यादा पाई गई।
माइग्रेन से दुनियाभर की महिलाएं पीड़ित हैं, ग्राफिक्स देखिए:
पुरुषों में माइग्रेन कम और कारण भी अलग
डॉ. अंशु रोहतगी ने बताया कि पुरुषों में फिजिकल और इमोशनल स्ट्रेस माइग्रेन होता है। अक्सर पुरुष जब एक लिमिट से ज्यादा वर्कआउट कर लें तो शारीरिक रूप से थकावट हो जाती है जो माइग्रेन का कारण बनता है। इसके अलावा समय पर खाना न खाना और नींद पूरी नहीं लेने से भी ऐसा हो सकता है।
नेशनल हेडेक फाउंडेशन ने पुरुषों में माइग्रेन का मुख्य कारण शारीरिक थकावट ही माना है। रिसर्च ने माइग्रेन और दिल की बीमारी के खतरे का कनेक्शन भी जोड़ा। जिन पुरुषों को माइग्रेन है, उन्हें लगातार हार्ट चेकअप करवाते रहना चाहिए।
आजकल माइग्रेन ठीक करने के कई डिवाइस बाजार में मौजूद हैं: 
बोटॉक्स से माइग्रेन का इलाज कराने का ट्रेंड
बोटॉक्स से स्किन एजिंग रोकी जाती है। दरअसल यह एक ड्रग है जो क्लॉस्ट्रीडियम बोटुलिनम (Clostridium Botulinum) नाम के बैक्टीरिया से बनती है। यही बैक्टीरिया फूड पॉइजनिंग का काम भी करता है। मगर आजकल इसका ब्यूटी ट्रीटमेंट के लिए खूब इस्तेमाल हो रहा है।
ब्यूटी ट्रीटमेंट का यह बैक्टीरिया माइग्रेन दूर करने में भी मददगार साबित हो रहा है। अमेरिकन एकेडमी ऑफ न्यूरोलॉजी की रिपोर्ट में जिन लोगों को क्रॉनिक माइग्रेन था, उन पर इसका असर देखा गया।
बोटॉक्स में न्यूरोटॉक्सिन ड्रग होती है जो नसों को फ्रीज कर देती है। नसों के जरिए एसिटलकोलिन न्यूरोट्रांसमीटर्स सिग्नल शरीर के दूसरे हिस्सों में पहुंचते हैं। बोटॉक्स नसों को एसिटलकोलिन रिलीज करने से रोकता है जिससे नसों के सिग्नल ब्लॉक हो जाते हैं और सिर में दर्द नहीं रहता।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।